KAUNO RAJONO SAVIVALDYBĖS TARYBA

1 POSĖDIS

SPRENDIMAS

DĖL MOKINIO KREPŠELIO LĖŠŲ APSKAIČIAVIMO IR PASKIRSTYMO KAUNO RAJONO SAVIVALDYBĖS ŠVIETIMO ĮSTAIGOMS TVARKOS APRAŠO PATVIRTINIMO

2014 m. sausio 30 d. Nr. TS-16

Kaunas

Vadovaudamasi Lietuvos Respublikos vietos savivaldos įstatymo 7 straipsnio
7 punktu, 16 straipsnio 4 dalimi, Lietuvos Respublikos švietimo įstatymo 67 straipsnio
1 ir 2 dalimis, Lietuvos Respublikos 2014 metų valstybės biudžeto ir savivaldybių biudžetų finansinių rodiklių patvirtinimo įstatymo 4 straipsnio 1 dalimi, Mokinio krepšelio lėšų apskaičiavimo ir paskirstymo metodika, patvirtinta Lietuvos Respublikos Vyriausybės
2001-06-27 nutarimu Nr. 785 „Dėl mokinio krepšelio lėšų apskaičiavimo ir paskirstymo metodikos patvirtinimo“, Lietuvos Respublikos švietimo ir mokslo ministro
2014-01-15 įsakymu Nr. V-23 „Dėl specialios tikslinės dotacijos mokinio krepšeliui finansuoti 2014 metais paskirstymo pagal savivaldybes ir specialios tikslinės dotacijos savivaldybių mokykloms (klasėms), skirtoms šalies (regiono) mokiniams, turintiems specialiųjų ugdymosi poreikių, ir kitoms savivaldybėms perduotoms įstaigoms išlaikyti
2014 metais paskirstymo pagal savivaldybes patvirtinimo“, Kauno rajono savivaldybės taryba nusprendžia patvirtinti Mokinio krepšelio lėšų apskaičiavimo ir paskirstymo Kauno rajono savivaldybės švietimo įstaigoms tvarkos aprašą (pridedama).

Savivaldybės mero pirmasis pavaduotojas,

pavaduojantis savivaldybės merą	Petras Mikelionis

PATVIRTINTA

Kauno rajono savivaldybes tarybos

2014 m. sausio 30 d. sprendimu Nr. TS-16

mokinio krepšelio lėšų apskaičiavimo ir paskirstymo

Kauno rajono savivaldybės švietimo įstaigoms

tvarkos aprašAS

1. Mokinio krepšelio lėšų apskaičiavimo ir paskirstymo Kauno rajono savivaldybės švietimo įstaigoms tvarkos aprašas reglamentuoja mokinio krepšelio lėšų apskaičiavimą ir paskirstymą mokinių, besimokančių pagal ikimokyklinio, priešmokyklinio, pradinio, pagrindinio arba vidurinio ugdymo programą (toliau mokiniai), mokymo reikmėms tenkinti. Šis aprašas taikomas skirstant mokinio krepšelio lėšas Savivaldybės ir nevalstybinėms mokykloms, teikiančioms bendrąjį, ikimokyklinį ir priešmokyklinį ugdymą (toliau kartu – mokyklos), taip pat Kauno rajono Švietimo centro Pedagoginei psichologinei tarnybai, neformaliojo švietimo mokykloms, sanatorinėms mokykloms. Ši tvarka leis stiprinti mokyklų finansinį savarankiškumą ir užtikrinti jų finansavimo skaidrumą.

2. Mokinio krepšelis – lėšos, mokykloms skiriamos ateinantiesiems biudžetiniams metams pagal mokinių skaičių einamųjų metų rugsėjo 1 dieną, o sanatorinėms mokykloms (kuriose mokomi mokiniai, atvykę trumpai gydytis į sanatoriją) – pagal vidutinį metinį mokinių (gydomų) skaičių.

3. Mokinio krepšelio lėšos mokykloms skiriamos švietimo ir mokslo ministro patvirtintam ugdymo planui įgyvendinti.

4. Mokinio krepšelį sudaro:

4.1. lėšos darbo užmokesčiui pagal ugdymo planą (ir apmokėti už ikimokyklinio ir priešmokyklinio ugdymo valandas, finansuojamas iš mokinio krepšelio lėšų), mokyklos ugdymo procesui organizuoti ir valdyti, mokyklos bibliotekos darbuotojams išlaikyti, taip pat darbo užmokesčiui ir paslaugoms apmokėti už psichologinę, specialiąją ir socialinę pedagoginę pagalbą; iš mokinio krepšelio lėšų gali būti mokama už darbą pedagoginiams darbuotojams, nurodytiems Pareigybių, kurias atliekant darbas yra laikomas pedagoginiu, sąraše, patvirtintame švietimo ir mokslo ministro 2003 m. spalio 9 d. įsakymu Nr. ĮSAK-1407, taip pat už darbą mokyklos bibliotekos darbuotojams, mokytojų padėjėjams ir darbuotojams, kurių funkcijoms priskiriamas mokyklų veiklos kokybės įvertinimas;

4.2. lėšos kitoms mokymo reikmėms: vadovėliams ir kitoms mokymo priemonėms pirkti; mokinių pažintinei veiklai ir profesiniam orientavimui organizuoti; mokytojų ir kitų ugdymo procese dalyvaujančių asmenų kvalifikacijai tobulinti; informacinėms ir komunikacinėms technologijoms (IKT) diegti ir naudoti (internetui diegti ir naudoti, duomenų bazėms, elektroniniams dienynams tvarkyti, apmokėti už darbą IKT aptarnaujantiems darbuotojams ir kitoms apmokėti išlaidoms, susijusioms su IKT). Nurodytoms mokymo reikmėms tenkinti mokyklos skiria:

4.2.1. Vadovėliams ir kitoms mokymo priemonėms ne mažiau kaip 80 proc. nurodytų rekomenduojamų mokinio krepšelio sumų;

4.2.2. Mokinių pažintinei veiklai ir profesiniam orientavimui, mokytojų ir kitų ugdymo procese dalyvaujančių asmenų kvalifikacijai tobulinti, informacinėms ir komunikacinėms technologijoms (IKT) diegti ir naudoti ne mažiau kaip 40 proc. nurodytų rekomenduojamų mokinio krepšelio sumų.

5. Bendras mokyklos mokinio krepšelio lėšų poreikis apskaičiuojamas jos sutartinių mokinių skaičių padauginus iš mokinio krepšelio dydžio. 2014 m. sausio 15 d. Lietuvos Respublikos švietimo ir mokslo įsakymu Nr. V-23 Kauno rajono savivaldybei patvirtinta mokinio krepšelio lėšų suma 75 tūkst. Lt mažesnė, negu pagal MK metodiką apskaičiuotas poreikis.

6. Savivaldybė 93 proc. atitinkamiems metams jai skirtų mokinio krepšelio lėšų paskirsto proporcingai kiekvienai savivaldybės ir nevalstybinei mokyklai, apskaičiuotam mokinio krepšelio lėšų poreikiui.

7. Savivaldybė lėšų trūkumą 75 tūkst. Lt „minusuoja“ iš 7 proc. ir likusią dalį atitinkamiems metams skirtų mokinio krepšelio lėšų naudoja šioms mokymo reikmėms tenkinti:

7.1. Kauno rajono Švietimo centro pedagoginei psichologinei pagalbai organizuoti 80 proc. nurodytų rekomenduojamų mokinio krepšelio lėšų sumos;

7.2. brandos egzaminams organizuoti ir vykdyti 70 proc. nurodytų rekomenduojamų mokinio krepšelio lėšų sumos;

7.3. profesinės linkmės moduliams neformaliojo švietimo mokyklose organizuoti lėšų neskirti;

7.4. neformaliam švietimui, papildančiam bendrąsias pradinio, pagrindinio ir vidurinio ugdymo programas 100 proc. nurodytų mokinio krepšelio lėšų sumos, proporcingai kiekvienai neformaliojo švietimo mokyklai, kurios vykdo tokias programas ir kurias renkasi mokinys;

7.5. pedagoginių darbuotojų tarifinių atlygių koeficientų skirtumui išlyginti skirti toms mokykloms, kuriose vidutinis mokinių skaičius yra mažesnis nei nustatytas ir patvirtintas teisės aktais arba parengtam ugdymo planui įgyvendinti mokinio krepšelio lėšų atitinkamiems metams neužtenka;

7.6 Likusi dalis – bendrojo, ikimokyklinio ir priešmokyklinio ugdymo paslaugų prieinamumui užtikrinti.

8. Mokinio krepšelio lėšos perskirstomos tarp mokyklų dėl pasikeitusio sutartinių mokinių skaičiaus pagal rugsėjo 1 d. duomenis, įvertinus lėšų pokytį mokyklose dėl mokinių perėjimo į mokyklas, kurių savininko teises ir pareigas įgyvendina Švietimo ir mokslo ministerija, arba atvirkščiai ir išmokas, susijusias su darbo santykiais.

9. Gauta ir nepanaudota specialios tikslinės dotacijos dalis mokinio krepšeliui finansuoti ketvirtąjį ketvirtį grąžinama į valstybės biudžetą.

10. Siekiant išvengti mokinio krepšelio lėšų trūkumo, įstaigų vadovai kiekvienų mokslo metų mokyklos tarybos patvirtintą ugdymo planą turi suderinti su Kauno rajono savivaldybės administracijos Kultūros, švietimo ir sporto skyriumi.

11. Efektyviam ir rezultatyviam mokinio krepšelio lėšų panaudojimui užtikrinti Kultūros, švietimo ir sporto skyrius vykdo sistemingą ugdymo proceso, Biudžeto ir finansų skyrius – mokykloms skirtų valstybės biudžeto lėšų panaudojimo stebėseną.

12. Mokyklos vadovas atsako už realiais finansiniais ištekliais grindžiamų sprendimų vykdymą, kad ugdymo programos ir ugdymo planų įgyvendinimas būtų susietas su bendrojo lavinimo švietimo įstaigų finansavimu.

______________________________________